b'\n_START_ARTICLE_\nPtolemaj VI. Filometor\n_START_SECTION_\n\xc5\xbdivljenjepis\n_START_PARAGRAPH_\nPtolemaj VI. je  prestol nasledil leta  180 pr. n. \xc5\xa1., ko je bil star komaj \xc5\xa1est let. Do smrti matere Kleopatre I. leta 176 pr. n. \xc5\xa1t. je vladal skupaj z njo. Od tod tudi njegov vzdevek Filometor \xe2\x80\x93 tisti, ki ljubi svojo mater. Leta 173 pr. n. \xc5\xa1t. se je poro\xc4\x8dil s svojo sestro Kleopatro II. Tak\xc5\xa1ne poroke  niso bile v Starem Egiptu ni\xc4\x8d posebnega. Z njo je imel \xc5\xa1tiri otroke: Ptolemaja Evpatorja, Ptolemaja Neosa, Kleopatro Teo in Kleopatro III. in morda Bereniko._NEWLINE_Po izbruhu \xc5\xa1este sirijske vojne leta 170 pr. n. \xc5\xa1t. sta sovladarja postala Ptolemaj VIII. in Kleopatra II.  Selevkidski kralj Antioh IV. Epifan, ki se je s Ptolemajem VII. vojskoval za oblast v Siriji, je leta 169 pr. n. \xc5\xa1t. napadel  Egipt, kar je povzro\xc4\x8dilo nemire in nato zahtevo, da Ptolemaj VIII. in Kleopatra II. odstopita. Sledilo je obdobje sprave, ponoven napad na Egipt leta 168 pr. n. \xc5\xa1t. pa je spro\xc5\xbeil nove nemire._NEWLINE_Leta 164 pr. n. \xc5\xa1t. je Ptolemaja VI. vrgel s prestola njegov brat, zato se je odpravil po pomo\xc4\x8d v Rim. Rimljani so egip\xc4\x8dansko ozemlje razdelili med Ptolemaja VI., ki je dobil Egipt in Ciper, in Ptolemaja VIII. Evergeta, ki je dobil Cirenajko._NEWLINE_Okoli leta 150 pr. n. \xc5\xa1t. je priznal selevkidskega kralja Aleksandra Balasa in z njim poro\xc4\x8dil svojo h\xc4\x8derko Kleopatro Teo. Poroka je potekala v ptolemajski Akri v sedanjem Izraelu.  Leta 145 pr. n. \xc5\xa1t. je medtem, ko je Aleksander Balas zatiral upor v Kilikiji, napadel Sirijo. Aleksandrov vazal Jonatan Makabejec mu je omogo\xc4\x8dil prehod skozi Judejo in Ptolemaj je osvojil Pierijsko Selevkijo. H\xc4\x8derko Kleopatro Teo je poro\xc4\x8dil z Aleksandrovim rivalom Demetrijem II. Nikatorjem in od\xc5\xa1el v Antiohijo, kjer je samega sebe okronal za kralja Azije. Porazil je Aleksandra, ki se je vra\xc4\x8dal iz Kilikije, in ga prisilil na beg v Arabijo, kjer so ga ubili. Egipt in Sirija sta bili od smrti Aleksandra Velikega prvi\xc4\x8d ponovno zdru\xc5\xbeeni v eno dr\xc5\xbeavo. Ptolemaj VI. je tri dni kasneje v neznanih okoli\xc5\xa1\xc4\x8dinah umrl.'